Indsamlingsstatistik vedr. indsamlingen i Frederikshavn d. 6. november 2016 til nødstedte flygtninge i nærområderne via Dansk Flygtningehjælp.

Af de 77 indsamlere, der på forhånd havde meldt sig til at møde op i De Frivilliges Hus i Frederikshavn, så trodsede de 48 det barske vejr, som også 6 spontant fremmødte gjorde. Gavmilde frederikshavnere lagde i alt 41.285 kr i mønter og sedler i de i alt 54 fremmødte indsamleres bøsser.

Til sammenligning så samlede de 10 indsamlere, der stemte dørklokker i Hennys Strandby Elling og Jerup 17.138 kr ind.

Dvs at i den gamle Frederikshavn kommune samlede 64 borgere 58.423 kr sammen.

Det er et kraftigt fald i forhold til i 2015, hvor der indsamledes 76.157,00 af 74 indsamlere, der endog også var mindre end i 2014.

I Skagen inkl. Aalbæk indsamledes 20.035 kr af 13 indsamlere. Og i Sæby fik 17 indsamlere 19.316 kr i bøsserne.

For hele Frederikshavn kommune gav 94 indsamleres striden mod vinden 97.775 kr i bøsserne. Og i 2015 148.603,00 leveret af 138 indsamlere.

Til sammenligning så gav Hjørring kommunes borgere i år 106.897 kr imod 150.517,00 kr i 2015 til nødstedte krigsflygtninge som stadig er tvunget til at blive i nærområderne - indtil videre.

Landsresultatet blev ca 18 millioner hvoraf de 2,3 millioner var blevet indsamlet over mobilpay, dvs 14-15%. Antages det samme at være tilfældet i Gl. Frederikshavn kommune, så kommer beløbet her op på ca 67.000 kr, men et sted imellem 60.000 og 65.000 er vel med den aldrende befolkning mere realistisk? Men altså stadig et fald i forhold til de foregående år, hvad så forklaringen kan være?

Men netop derfor skal der herfra rettes en tak til de frederikshavnere som gav - det være sig fra enkens skærv i Frederikshavn til en del plovmænd i Strandby. Og altså især en varm tak til hver og en af alle de gæve indsamlere der valgte at gå op mod vinden og virkelig ”gjorde en forskel i et andet menneskes liv”, som Dansk Flygtningehjælps slogan i 2016 lyder. Og det gælder stadig selvom der her lige skal nævnes en kraftpræstation af en anonym pensionist der på 7 timer gik 3 ruter og indsamlede 4600 kr. Men det var også i Strandby.

Det må opmuntre til at vi fatter mod og til næste år vender kurven opad – samtidigt med at vi til enhver tid også må arbejde på at reducere flygtningetallet på 65. millioner igennem at skabe en bæredygtig og retfærdig fred ved brug af fredeligere midler. Den sidste bemærkning står dog for indsamlingskoordinatorens egen regning.